Komisijos reglamentas (EB) Nr. 911/2001
2001 m. gegužės 10 d.
papildantis Tarybos reglamento (EB) Nr. 2200/96 I priede išvardytų produktų sąrašą
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 718/2001 [2], ypač į jo 2 straipsnio 3 dalies nuostatas,
kadangi:
(1) Bendrais privalomais standartais vaisiams ir daržovėms besiremiantis klasifikavimas sudaro orientacinį pagrindą, skatinantį sąžiningą prekybą ir rinkos skaidrumą bei šalinantį iš rinkos nepatenkinamos kokybės produktus. Be to, jis taip pat padeda gerinti gamybos pelningumą.
(2) Padedant sektoriaus atstovams iš Europos grybų augintojų asociacijos, Jungtinių Tautų Europos ekonominės komisijos (JT/EEK) Greitai gendančių prekių standartizavimo ir kokybės gerinimo darbo grupė ką tik vieningai priėmė naują auginamų Agaricus genties grybų standartą. Be to, atsižvelgiant į tai, kad šiuo metu esanti didelio masto ir vertės prekyba auginamais grybais Bendrijos viduje ir už Bendrijos ribų pateisina standarto priėmimą, produktas turėtų būti įtrauktas į produktų, kurie turi būti pateikti vartotojui švieži ir kuriems taikomi standartai, sąrašą.
(3) Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Auginami grybai įrašomi į Reglamento (EB) Nr. 2200/96 I priede pateiktą sąrašą.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gegužės 10 d.